შინკაი კაროხაილი

შინკაი კაროხაილი () — ავღანელი პოლიტიკოსი და უფლებადამცველი, რომელიც ძირითადად ფოკუსირებულია ქალთა პოლიტიკურ წარმომადგენლობასა და დაუცველი ბავშვების დაცვაზე. ის იყო ავღანეთის ელჩი კანადაში და 16 წლის განმავლობაში მსახურობდა ავღანეთის პარლამენტში. 

 ადრეული ცხოვრება 
იგი დაიბადა ქაბულში, ავღანეთში, ფუშტუნი მშობლების ოჯახში. მან განათლება მიიღო ქაბულის უნივერსიტეტის სამედიცინო კოლეჯში, რომელიც სამედიცინო ხარისხით დაამთავრა. ასევე, მედიცინის გარდა, პოლიტიკურ მეცნიერებებს სწავლობდა და ფლობს დიპლომს ინგლისურ ენაში, რომელიც მიიღო ისლამაბადის (პაკისტანი) თანამედროვე ენების ეროვნულ ინსტიტუტში. ის საუბრობს სპარსულ, პუშტუ, ურდუ და ინგლისურ ენებზე.

პოლიტიკური კარიერა
კაროხაილი ავღანეთის ისლამური რესპუბლიკის ეროვნულ ასამბლეაში ქაბულის მოსახლეობის წარმოსადგენად, 2005 წელს ვოლესი ჯირგას დეპუტატად აირჩიეს. ის ხელახლა აირჩიეს 2010 წლის საპარლამენტო არჩევნებში. ის იყო საპარლამენტო ქალთა ჯგუფის კომიტეტის წევრი და დამფუძნებელი და მუშაობდა ბიუჯეტისა და ფინანსების კომიტეტში. მათი ძალისხმევის შედეგად მთავრობამ შეიმუშავა ავღანელ ქალთა ეროვნული სამოქმედო გეგმა.

კაროხაილი იყო ქალთა უფლებების ხმამაღალი დამცველი და დაუღალავად მუშაობდა კონფლიქტის პრევენციის პროგრამებზე.

1991 წელს ის სხვა წევრებთან ერთად გახდა ავღანელ ქალთა საგანმანათლებლო ცენტრის დამფუძნებელი, სადაც თავდაპირველად პედაგოგიურ მოვალეობებს ასრულებდა, ხოლო შემდგომ წლებში სხვადასხვა თანამდებობა ეკავა. 2002 წელს ის ამ არასამთავრობო ორგანიზაციის (NGO) დირექტორი გახდა და სათავეში ჩაუდგა მის განვითარებისა და მართვის პროგრამებს. ის ასევე იყო ავღანელ ქალთა ქსელის წევრი.

მან სხვა ცნობილ ოფიციალურ პირებთან და სამედიცინო პროფესიონალებთან თანამშრომლობით წამოიწყო ეროვნული კამპანია სახელწოდებით „ერთად ვებრძოლოთ კიბოს“. მისი და სხვების ძალისხმევის შედეგად, 2016 წლის ოქტომბერში, დაარსდა ავღანეთის კიბოს ფონდი და ქაბულის ჯამჰურიატის საჯარო საავადმყოფოში გაიხსნა ონკოლოგიური განყოფილება.

კაროხაილმა გადამწყვეტი როლი ითამაშა სადავო კანონპროექტის, შიიტური ოჯახის კანონის წინააღმდეგ, რომელიც, როგორც მიიჩნეოდა, ჩაგრავდა ქალებს და ართმევდა მათ ქორწინებაში არსებულ ბევრ უფლებას. მას შემდეგ, რაც ამ კანონმა საერთაშორისო ყურადღება მიიპყრო, კანონპროექტში შევიდა არაერთი ცვლილება, რათა ის უფრო მისაღები გამხდარიყო.

გარდა ამისა, ის იყო ერთ-ერთი იმ მცირერიცხოვან პირთაგან, ვინც მხარს უჭერდა ქალთა მიმართ ძალადობის აღმოფხვრის შესახებ კანონპროექტს, რომელიც ავღანეთის პრეზიდენტმა 2009 წელს დაამტკიცა. ის იყო ერთ-ერთი პარლამენტარი სხვა ქალ ლიდერებთან ერთად, რომლებიც სხვადასხვა დეპარტამენტს წარმოადგენდნენ, მიწვეული პრეზიდენტ ჰამიდ ქარზაის მიერ კანონის ხელმოწერის ცერემონიალზე.

2021 წელს, თალიბანის დაბრუნების შემდეგ, ის კანადაში გაიქცა, სადაც მისი შვილები ცხოვრობენ. ამჟამად ის მისისაგაში ცხოვრობს.

ინტერესები
კაროხაილი ფოკუსირებულია განვითარებაზე, მედიცინაზე, ეკონომიკურ უსაფრთხოებაზე, კეთილ მმართველობაზე, მართლმსაჯულებასა და გამჭვირვალობაზე, ადამიანის უფლებებზე, რეგიონულ თანამშრომლობასა და უსაფრთხოების საკითხებზე, ქალთა, მშვიდობისა და უსაფრთხოების საკითხებზე, ისევე როგორც ძალაუფლების შიდა წრეში მეტი ქალის ყოფნის ლობირებაზე.

ჯილდოები
2012 წელს ქაროხაილმა მიიღო აღმოსავლეთ-დასავლეთის ინსტიტუტის ისტორიაში პირველი შეიხ ფატიმა ბინტ მუბარაქის ჯილდო ღირებულებებზე დაფუძნებული ლიდერობისთვის.

2014 წლის მაისში მას გადაეცა მალაი ქაქარის სახელობის ადამიანის უფლებების ჯილდო, რომელიც დაფუძნებულია ქუინსში მდებარე ასოციაციის „ქალები ავღანელი ქალებისთვის“ მიერ. იმავე წლის აგვისტოში, მან ჰუმანიტარული ჯილდო მიიღო ვირჯინიაში მოქმედი ავღანელ-ამერიკელ ქალთა ასოციაციისგან.

2015 წლის დეკემბერში, კორუფციის წინააღმდეგ ბრძოლის დღესთან დაკავშირებით, მას ანტიკორუფციული ჯილდო გადაეცა.

პირადი ცხოვრება
მან ინტერვიუში აღნიშნა, რომ მასთან ერთად კანადაში მცხოვრები 4 შვილი ჰყავს.

რესურსები ინტერნეტში
 Afghan Women’s Educational Centre  
 Afghans’ Coalition for Transparency and Accountability  
 The Afghan Women’s Network  
 Peace Training and Research Organization

სქოლიო

კატეგორია:ავღანელი პოლიტიკოსები
კატეგორია:ავღანელი ქალი პოლიტიკოსები
კატეგორია:აზიელი ქალი პოლიტიკოსები